b'\n_START_ARTICLE_\nTeatr Wielki i Warszawa\n_START_PARAGRAPH_\nTeatr Wielki (\xc2\xabDet store teater\xc2\xbb) er en ber\xc3\xb8mt teaterbygning i Warszawa, og sies \xc3\xa5 v\xc3\xa6re verdens st\xc3\xb8rste teater. Den ligger mellom Teaterplassen og Pi\xc5\x82sudski-plassen, og huser Nasjonaloperaen (Opera Narodowa) og Nasjonalteateret (Teatr Narodowy) i Polen.\n_START_SECTION_\nHistorie\n_START_PARAGRAPH_\nTeatr Wielki ble oppf\xc3\xb8rt i \xc3\xa5rene 1825\xe2\x80\x931833 etter tegninger av den italienske arkitekten Antonio Corazzi, og ble sete for Warszawas opprinnelige opera-, ballett- og dramaensemble. Den ble inaugurert 24. februar 1833 med en oppsetning av Rossinis Il barbiere di Siviglia. Den spilte en viktig politisk og kulturell rolle i det delte Polen (1795\xe2\x80\x931918), og her ble verker av polske komponister og koreografer uroppf\xc3\xb8rt, blant annet Moniuszkos mesterverk Halka og Straszny Dw\xc3\xb3r. Ved siden av polske verker ble ogs\xc3\xa5 de viktigste posisjoner innen verdensrepertoaret for opera og ballett fremf\xc3\xb8rt her. Teateret var s\xc3\xa5ledes skueplass for epokens fremste polske og utenlandske operasangere og ballettdansere._NEWLINE_Under 2. verdenskrig ble bygningen bombet til ruiner av tyskerne, og det eneste som stod igjen var bygningens neoklassisistiske fasade. Det oppbrente teateret ble brukt av de tyske nazistene til \xc3\xa5 henrette byens sivilbefolkning under Warszawa-oppstanden i 1944._NEWLINE_Etter krigen ble Teatr Wielki gjenoppbygd og betraktelig forst\xc3\xb8rret. Den ble tatt i bruk i 1965, som en av de fremste og best utrustede teaterbygninger i Europa. Den best\xc3\xa5r av en hovedscene (Moniuszko-salen) og en kammersal (M\xc5\x82ynarski-salen), dessuten huser den ogs\xc3\xa5 et teatermuseum. Hovedscenens areal er om lag 2000 kvadratmeter, og er verdens st\xc3\xb8rste operascene (innend\xc3\xb8rs). En kjent beskrivelse av dens st\xc3\xb8rrelse er at man kunne f\xc3\xa5tt plass til hele La Scala p\xc3\xa5 den.'